KLASA: 034-05/24-01/119

URBROJ: 711-02-01/05-2024-7

Zagreb, 4. listopada 2024.

**ANA KUČIĆ**

**gradonačelnica Grada Malog Lošinja**

**Predmet: mišljenje na zahtjev obveznice Ane Kučić**

- daje se

Povjerenstvo za odlučivanje o sukobu interesa (u daljnjem tekstu: Povjerenstvo) je 16. kolovoza 2024. zaprimilo zahtjev za davanjem mišljenja koji je podnijela obveznica Ana Kučić, gradonačelnica Grada Malog Lošinja.

Obveznica je Povjerenstvu putem Jedinstvenog upravnog odjela Grada Malog Lošinja Povjerenstvu 14. kolovoza 2024. dostavila obavijest o zaprimljenom zahtjevu za izdavanje suglasnosti za održavanje javnih glazbenih nastupa na ugostiteljskoj terasi Caffe bara „Bueno“ podnositelja Zaklopica j.d.o.o. na dan 13. i 16. kolovoza 2024.

Povjerenstvo je pozvalo obveznicu dopisima od 23. kolovoza 2024. i 23. rujna 2024. dopuniti podneseni zahtjev dostavom cjelokupne dokumentacije vezane za predmetni postupak izdavanja suglasnosti te je ista u odgovoru od 24. rujna 2024. navela da je zahtjev podnesen e-mailom 12. kolovoza 2024. te da se javni glazbeni nastupi na ugostiteljskim terasama odobravaju sukladno zaprimljenim zahtjevima neposredno nakon zaprimanja jer se uobičajeno odnose na dane koji neposredno slijede zahtjevu. Također je navela da je primijenjena Odluka koju je donijela 13. kolovoza 2024. i kojom se izuzela iz sudjelovanja u navedenom postupku i ovlastila pročelnicu na poduzimanje radnji u istom i davanje suglasnosti podnositelju Zaklopica j.d.o.o.

Uz očitovanje obveznica je dostavila Odluku od 13. kolovoza 2024. KLASA: 113-03/24-01/15, URBROJ: 2170-10-01-24-3, kojom se izuzela iz sudjelovanja u postupku odnosno od poduzimanja radnji te davanja suglasnosti u postupku davanja suglasnosti za održavanje javnih glazbenih nastupa na ugostiteljskoj terasi Caffe bara „Budeno“ podnositelja zahtjeva Zaklopica j.d.o.o. te je ovlastila pročelnicu Jedinstvenog upravnog odjela za poduzimanje navedenih radnji o čemu se imala sastaviti specijalna punomoć.

Uvidom u Punomoć od 13. kolovoza 2024. KLASA: 113-03/24-01/15, URBROJ: 2170-10-01-24-4, utvrđeno je da je obveznica Ana Kučić istu izdala pročelnici Jedinstvenog upravnog odjela Grada Malog Lošinja te da ju je istom ovlastila sudjelovati u postupku, poduzimati radnje te dati suglasnost u postupku davanja suglasnosti za održavanje javnih glazbenih nastupa na ugostiteljskoj terasi Caffe bara „Bueno“ podnositelja zahtjeva Zaklopica j.d.o.o.

Obveznica je također dostavila Suglasnost od 13. kolovoza 2024. KLASA: 113-03/24-01/15, URBROJ: 2170-10-01-24-5, kojom je odobreno tvrtki Zaklopica j.d.o.o. održavanje javnih glazbenih nastupa na terasi ugostiteljskog objekta Bueno u razdoblju od 16. do 20. kolovoza 2024. u vremenu od 21,00 do 23,30 sati, u razdoblju od 21. do 22. kolovoza 2024. u vremenu od 22,30 do 1,00 sat te u razdoblju od 23. kolovoza do 1. rujna 2024. u vremenu od 21,00 do 23,30 sati. Navedenu suglasnost izdala je pročelnica Jedinstvenog upravnog odjela Grada Malog Lošinja.

Uvidom u podatke sudskog registra Trgovačkog suda u Rijeci utvrđeno je da je da su osnivači trgovačkog društva Zaklopica j.d.o.o. ……………, ………………… i trgovačko društvo Y/C Marina d.o.o. kojemu su osnivači …………. i …………….

Uvidom u digitalne podatke Matice rođenih i Matice vjenčanih Povjerenstvo je utvrdilo da je Serđo Kučić otac obveznice, …………… njen brat, a …………….. supruga brata obveznice.

Povodom navedenog zahtjeva obveznice, Povjerenstvo je na temelju članka 32. stavka 1. podstavka 3. Zakona o sprječavanju sukoba interesa („Narodne novine“, br. 143/21. i 36/24., u daljnjem tekstu: ZSSI) na 61. sjednici održanoj 4. listopada 2024. obveznici dalo mišljenje kako slijedi.

Člankom 8. stavcima 3. i 4. ZSSI-a propisano je da su obveznici, u slučaju dvojbe predstavlja li neko ponašanje povredu odredaba toga Zakona o sukobu interesa ili drugog zabranjenog ili propisanog ponašanja predviđenog tim Zakonom, dužni zatražiti mišljenje Povjerenstva, koje je Povjerenstvo dužno dati najkasnije u roku od 15 dana od dana primitka zahtjeva obveznika.

Člankom 3. stavkom 1. točkom 34. ZSSI-a propisano je da su župani, gradonačelnici, općinski načelnici i njihovi zamjenici obveznici u smislu toga Zakona.

Člankom 9. stavkom 1. ZSSI-a propisano je da ako se pojave okolnosti koje se mogu definirati kao potencijalni sukob interesa, obveznik je dužan deklarirati ga na odgovarajući način i razriješiti tako da zaštiti javni interes.

Člankom 9. stavkom 2. ZSSI-a propisano je da će se obveznik, ako zakonom nije drukčije propisano, izuzeti od donošenja odluka odnosno sudjelovanja u donošenju odluka i sklapanju ugovora koji utječu na njegov vlastiti poslovni interes ili poslovni interes s njim povezanih osoba i poslodavaca kod kojih je bio u radnom odnosu u posljednje dvije godine prije stupanja na dužnost.

Člankom 21. ZSSI-a propisani su uvjeti pod kojima tijelo u kojem obveznik obnaša javnu dužnost može stupiti u poslovni odnos s poslovnim subjektom u kojem član obitelji obveznika ima 5 % ili više udjela u vlasništvu, kao i postupak koji je prethodno potrebno provesti.

Pojam povezane osobe u smislu ZSSI-a definiran je člankom 5. stavkom 1. točkom 6. toga Zakona na način da su to osobe navedene u točki 3. toga stavka, tj. član obitelji obveznika (bračni ili izvanbračni drug obveznika, životni partner i neformalni životni partner, njegovi srodnici po krvi u uspravnoj lozi, braća i sestre obveznika te posvojitelj odnosno posvojenik obveznika) te ostale osobe koje se prema drugim osnovama i okolnostima opravdano mogu smatrati interesno povezanima s obveznikom.

Pojam poslovnog odnosa u smislu ZSSI-a definiran je člankom 5. stavkom 1. točkom 4. toga Zakona na način da se pojam odnosi na ugovore o javnoj nabavi, kupoprodaju, zakup, najam, državne potpore i druge oblike izravnog stjecanja sredstava od tijela javne vlasti, na koncesije, koncesijska odobrenja i ugovore javno-privatnog partnerstva, osim državnih potpora u slučaju elementarnih nepogoda.

Pojam privatnog interesa u smislu ZSSI-a definiran je člankom 5. stavkom 1. točkom 8. toga Zakona na način da obuhvaća imovinsku i neimovinsku korist obveznika i povezanih osoba.

Povjerenstvo ističe da izdavanje suglasnosti trgovačkom društvu Zaklopica j.d.o.o. za održavanje javnih glazbenih nastupa na terasi ugostiteljskog objekta Bueno u utvrđenim razdobljima ne predstavlja poslovni odnos u smislu članka 5. stavka 1. točke 4. ZSSI-a da bi se na postupak izdavanja suglasnosti primjenjivale odredbe članka 21. ZSSI-a u slučaju u kojem bi se radilo o trgovačkom društvu u kojem član obitelji obveznice ima 5% ili više udjela u vlasništvu.

Iako se ne radi o navedenom poslovnom odnosu, u opisanom je slučaju u primjeni odredba članka 9. stavka 2. ZSSI-a sukladno kojoj je obveznica bila u obvezi izuzeti se od donošenja odluka koje utječu na poslovni interes s njom povezanih osoba, što otac, brat i šogorica nedvojbeno jesu.

Uvidom u dokumentaciju koju je obveznica dostavila povodom izdavanja suglasnosti Grada Malog Lošinja trgovačkom društvu Zaklopica j.d.o.o. za održavanje javnih glazbenih nastupa na terasi ugostiteljskog objekta Bueno u utvrđenim razdobljima, Povjerenstvo je utvrdilo da se obveznica izuzela od sudjelovanja u navedenom postupku postupajući tako sukladno odredbi članka 9. stavka 2. ZSSI-a.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Obveznica Ana Kučić, elektroničkom poštom
2. Objava na internetskoj stranici Povjerenstva
3. Pismohrana